Zagreb, 8. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnice Veronike Laušin, zamjenice ravnatelja Hrvatskog zavoda za zdravstveno osiguranje (u daljnjem tekstu: HZZO),** na 55. Sjednici, održanoj 8. srpnja 2019.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Veronike Laušin, zamjenice ravnatelja HZZO-a, neće se pokrenuti, obzirom da iz očitovanja i dokumentacije prikupljenih u svrhu stjecanja vlastitih saznanja ne proizlazi da bi dužnosnica Veronika Laušin, zamjenica ravnatelja HZZO-a, vezano za situacije odustanka od slanja personaliziranog pisma liječnicima osiguranim kod HZZO-a te imenovanja njezina sina u radnu skupinu HZZO-a za pripremu prijedloga i provedbu projekta, počinila povredu odredbi ZSSI-a.**

Obrazloženje

U Povjerenstvu je dana 13. lipnja 2018.g. pod brojem 711-1-1859-P-218/18-01-3 zaprimljena anonimna prijava sukoba interesa podnesena protiv dužnosnice Veronike Laušin, povodom koje se vodi predmet P-218/18. Nadalje, u Povjerenstvu je i dana 7. prosinca 2018.g. pod brojem 711-1-3528-P-422/18-01-3 zaprimljena anonimna prijava sukoba interesa protiv navedene dužnosnice.

Povjerenstvo je iz razloga ekonomičnosti postupanja dana 20. ožujka 2019.g. donijelo zaključak o spajanju postupka kojim se spajaju predmeti broj P-422/18 i broj P-218/18, povodom kojih će se voditi jedan postupak pod brojem P-218/18, obzirom da se navedeni predmeti odnose na istu dužnosnicu, a prijave su u bitnom dijelu istovjetnog i međusobno povezanog sadržaja te je Povjerenstvo nadležno javnopravno tijelo za vođenje oba postupka.

U prijavi od 13. lipnja 2018.g se u bitnome navodi da HZZO uz netržišni segment poslovanja ima ustrojen Sektor dobrovoljnog zdravstvenog osiguranja koji posluje po tržišnim načelima u kojem području HZZO-u konkurira sedam drugih poslovnih subjekata. Nadalje se navodi da je u jednom od navedenih, trgovačkom društvu Croatia osiguranju d.d. zaposlen dužnosničin sin ………………… na radnom mjestu rukovoditelj na poslu prodaje osiguranja te da dužnosnica pogoduje navedenom privatnom osiguravatelju ugrožavajući time poslovnu i financijsku stabilnost javnog osiguravatelja HZZO-a. Naime, podnositelj navodi da je Hrvatska liječnička komora (u daljnjem tekstu: HLK) u lipnju 2017.g. raspisala netransparentan natječaj za osiguranje svojih članova, doktora medicine, izdavanjem police dopunskog zdravstvenog osiguranja te da je u srpnju 2017.g. odabrano trgovačko društvo Croatia osiguranju d.d. Ističe da je u HZZO-u je iz Sektora dobrovoljnog zdravstvenog osiguranja predloženo slanje personaliziranog pisma u to vrijeme još uvijek osiguranim liječnicima kod HZZO-a, pri čemu je usmeno zabranjeno slanje takvog pisma uz napomenu da bi se isto moglo poslati istekom kalendarske i poslovne godine nakon što se napravi analiza odlazaka liječnika iz portfelja osiguranja. Analiza je napravljena u siječnju 2018.g. te je prijedlog za slanje personaliziranog pisma ponovno poslan dana 20. siječnja 2018.g. internom poštom.

U prilogu prijave nalazi se prijedlog dopisa HZZO-a, Sektora dobrovoljnog zdravstvenog osiguranja od 20. siječnja 2018.g., u kojem se kao potpisnik navodi dužnosnik Lucijan Vukelić. Navedenim prijedlogom dopisa izražava se zadovoljstvo što su liječnici svojom lojalnošću ostali kod usluge dopunskog osiguranja koju pruža HZZO uz izraženu želju za daljnjim nastavkom suradnje. Navedeni dopis nije potpisan te se u njemu navode službenici HZZO-a koji su ga izradili. Uz dopis nalazi se dokument upućen dužnosnici Veroniki Laušin na pregled i davanje suglasnosti kako bi se taj prijedlog dopisa osobno uputio liječnicima osiguranicima dopunskog zdravstvenog osiguranja HZZO-a, a na istome je rukom nadopisano „U dogovoru s ravnateljem zasada nećemo pisati liječnicima“ uz datum 5. veljače 2018.g. te je istaknut potpis koji vjerojatno kako pripada dužnosnici Veroniki Laušin.

U prilogu prijave nalazi se i ispis sa internetske stranice na kojoj se navodi da osoba …………………… obavlja funkciju rukovoditelja odjela u trgovačkom društvu Croatia osiguranju d.d.

U prijavi od 7. prosinca 2018.g. navodi se da je sin dužnosnice Veronike Laušin, ………………, početkom 2018.g. zasnovao radni odnos na radnom mjestu ekonomskog savjetnika u Udruzi poslodavaca u zdravstvu, čiji su članovi većina ugovornih partnera HZZO-a. Navodi se da HZZO od članica te udruge nabavlja usluge (preglede, zahvate, terapije) te proizvode (lijekove, ortopedska pomagala) i da sama činjenica da je njezin sin, s njom interesno povezana osoba zaposlen u toj udruzi, predstavlja povredu ZSSI-a, obzirom da navedena dužnosnica obnaša dužnost u tijelu javne vlasti koje kao kupac nabavlja usluge od pravne osobe koja je ponuditelj istih.

Podnositelj prijave poziva se na Odluku o dopuni Odluke o imenovanju članova radne skupine za pripremu projektnog prijedloga i provedbu projekta „Uvođenja i nadogradnje sustava za plaćanje i mjerenje učinkovitosti bolničkog sustava (HR DRG)“ kojom se ……………….. imenuje za pridruženog člana bez prava glasa, iz čega proizlazi mogućnost njegova utjecaja u određivanju rezultata te radne skupine i time djelovanje HZZO-a u kojem njegova majka obnaša visku dužnost. Navedenu Odluku o dopuni Odluke donio je dužnosnik Lucijan Vukelić, ravnatelj HZZO-a.

Istoj prijavi priložena je biografija dužnosnice Veronike Laušin, navedena Odluka kojom se ………………. imenuje pridruženim članom navedene radne skupine te ispis sa internetske stranicu Udruge poslodavaca u zdravstvu gdje se navodi da je ……………….. ekonomski savjetnik udruge.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 31. ZSSI-a propisano je da su direktor, zamjenik direktora i pomoćnici direktora dužnosnici u smislu odredbi ZSSI-a, stoga je i dužnosnica Veronika Laušin povodom obnašanja dužnosti zamjenice ravnatelja HZZO-a obvezna postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od HZZO-a očitovanje i potrebnu dokumentaciju.

Povjerenstvo je dopisom Broj: 711-I-870-P-218/18-03-17 od 20. lipnja 2018.g. zatražilo očitovanje od HZZO-a je li kao ponuditelj sudjelovao u natječaju koji je provodila HLK, a čiji je predmet bio osiguranje članova policom dopunskog zdravstvenog osiguranja, a ako nije, tko je donio odluku da HZZO u tom postupku neće sudjelovati zajedno s dostavom dokumentacije koja se odnosi na taj postupak. Također, HZZO je pozvan navesti je li i tko je iz HZZO-a u 2017.g. predložio upućivanje osobno adresiranog pisma liječnicima osiguranima kod HZZO-a za korištenje usluge dopunskog zdravstvenog osiguranja, je li navedeno pismo doista upućeno, a ako personalizirano pismo nije poslano tko je, kada i zašto odlučio da se pisma ne upućuju liječnicima osiguranim kod HZZO-a zajedno s dokumentacijom o tome, kao i je li HZZO proveo analizu broja osiguranih liječnika policom dopunskog zdravstvenog osiguranja, eventualnih promjena broja osiguranika (povećanja ili smanjenja broja osiguranih liječnika) i mogućih razloga uočenih promjena u broju osiguranih liječnika.

HZZO se očitovao dopisom KLASA: 502-01/18-02/99, URBROJ: 338-01-31-18-02 od 16. srpnja 2018.g. u kojem se u bitnome navodi da je HZZO sudjelovao kao ponuditelj u natječaju koji je provodila HLK čiji je predmet bio osiguranje članova HLK-a policom dopunskog zdravstvenog osiguranja. Ponuda o mogućnostima ugovaranja police dopunskog zdravstvenog osiguranja HZZO-a za članove HLK predana je putem elektroničke pošte. U dopisu se ističe kako nitko u HZZO-u nije uputio osobno adresirana pisma liječnicima osiguranim kod HZZO-a i predložio usluge iz dopunskog zdravstvenog osiguranja, nego je iz Sektora dobrovoljnog zdravstvenog osiguranja HZZO-a predloženo slanje pisma zahvale osiguranicima-liječnicima koji su već bili osiguranici HZZO-a, a nacrt dopisa dostavljen je ravnatelju na potpis. Ističe se da nakon provedene analize i procjene o učinku eventualnog slanja takvog dopisa, ravnatelj HZZO-a dopis nije potpisao, budući da je nakon provedene analize zaključeno da slanje dopisa ne bi predstavljalo dobru poslovnu odluka te je nacrt prijedloga vraćen Sektoru dobrovoljnog zdravstvenog osiguranja.

Nadalje se u očitovanju HZZO-a napominje da je poslovna politika HZZO-a konzervativna, a u provedbi dopunskog zdravstvenog osiguranja položaj HZZO-a je jedinstven i definiran Zakonom o dobrovoljnom zdravstvenom osiguranju, sukladno kojem HZZO pruža usluge iz dopunskog zdravstvenog osiguranja, ali je ujedno usmjeren i na zaštitu javnog interesa, budući da HZZO sukladno tome Zakonu utvrđuje pravo i dopunski osigurava posebno zaštićenu skupinu osiguranika koji ostvaruju pravo na korištenje police na teret državnog proračuna. Navedeno razlikuje HZZO od svih drugih osiguravajućih društava, a osiguranici su i sami prepoznali jedinstvenost, kvalitetu, stabilnost i dugoročnu održivost u segmentu dopunskog zdravstvenog osiguranja koju HZZO pruža. Navodi se da nakon što je HZZO u rujnu 2017.g. imao saznanja o tome da je HLK odabrala kao ponuditelja dopunskog zdravstvenog osiguranja drugog osiguravatelja, HZZO iznimno odaslao dopis osiguranicima liječnicima, koji su ujedno i radnici HZZO-a, kojim su obaviješteni da je HZZO upoznat sa činjenicom da su kao liječnici dobili ponudu HLK da budu dopunski zdravstveno osigurani iz njihove članarine kod privatnog osiguravatelja uz poziv da i dalje ostanu dopunsko zdravstveno osigurani kod HZZO-a, ali da poziv liječnicima nije polučio očekivani učinak.

Ističe se da je praćenje podataka i analiza pokazala kako je od ukupno 142 osiguranika liječnika radnika HZZO-a na dan 5. veljače 2018. g. u HZZO-u ostalo 94 liječnika dopunski zdravstveno osigurano, a na dan 5. srpnja 2018. godine 74 osiguranika liječnika radnika HZZO-a te da se očekivalo kako će osiguranici liječnici radnici HZZO-a imati i dodatnu motivaciju ostati u HZZO-u, budući da im je HZZO ujedno i poslodavac. Također, iznosi se da HLK nudi besplatnu policu kod drugog osiguravatelja, što je bilo odlučno prilikom postupanja dijela liječnika da se osiguraju preko HLK, a navedeno je imalo i svoju negativnu stranu, obzirom da su u neslužbenom kontaktu radnici HZZO-a iskazali određeno nezadovoljstvo s ovim pristupom pozivanja dopisom da ostanu kod HZZO-a dopunski zdravstveno osigurani, jer su očekivali da im i HZZO ponudi policu s nižom cijenom kao motivaciju da ostanu kod HZZO-a, što HZZO nije bio u mogućnosti ponuditi.

HZZO je nastavio pratiti trendove iz kojih se zaključilo da slanje dopisa svim liječnicima, koji nisu ujedno i radnici HZZO-a, neće povoljno djelovati na osiguranike - liječnike koje je HLK, kao svoje članove višekratno pozivala da se mogu osigurati putem HLK, već bi slanje dopisa čak imalo i negativni učinak na buduće odluke osiguranika. Zaključeno je da će dio osiguranika - liječnika ostati kod HZZO-a unatoč višekratnim pozivima članovima HLK kojima se liječnici obavještavaju da imaju pravo na besplatnu policu putem HLK. Također je zaključeno da će se dio osiguranika - liječnika koji će i prihvatiti takvu policu vratiti u HZZO jer će cijeniti vrijednost upravo konzervativnog i stabilnog pristupa kojim se rukovodi HZZO, budući da je broj osiguranika koji sami plaćaju policu za sebe u kontinuiranom rastu.

U tom se razdoblju vršila stalna analiza podataka o tome koliko je osiguranika - liječnika sveukupno u portfelju dopunskog zdravstvenog osiguranja HZZO-a, koliko je u tom trenutku liječnika otkazalo policu dopunskog zdravstvenog osiguranja te su rađene procijene o tome koliki će broj liječnika, unatoč tome što u 2018.g. HLK plaća policu dopunskog zdravstvenog osiguranja liječnicima kod drugog osiguravatelja, i nadalje ostati osigurani kod HZZO-a. Napominje se kako je na osnovi provedenih analiza procijenjeno da će oko polovine osiguranika-liječnika ipak ostati u portfelju HZZO-a upravo zbog ovakvog konzervativnog, stabilnog pristupa i da se u cijelom postupku vodilo računa o tome da je odredbom točke XII. Općih uvjeta ugovora o dopunskom zdravstvenom osiguranju propisano da ugovaratelj može pisanim putem otkazati ugovor uz otkazni rok od tri mjeseca uz obvezu plaćanja pripadajuće premije, a za koje vrijeme ostvaruje sva prava iz dopunskog zdravstvenog osiguranja te da je u slučaju otkaza ugovora ugovaratelj obvezan HZZO-u platiti iznos utvrđenih troškova zdravstvene zaštite iz točke XVI. Općih uvjeta. Također, propisano je da je ugovaratelj s kojim je raskinut ugovor ili je otkazao ugovor, obvezan HZZO-u platiti razliku između troškova zdravstvene zaštite i iznosa pripadajuće premije, ukoliko su troškovi zdravstvene zaštite viši od iznosa premije za pripadajuće razdoblje osiguranja do dana raskida.

Stoga je radnicima HZZO-a upućen dopis da je u svim slučajevima otkazivanja ugovora o dopunskom zdravstvenom osiguranju potrebno osiguranike/ugovaratelje upoznati i upozoriti na pravne posljedice koje proizlaze iz točke XII. Općih uvjeta ugovora o dopunskom zdravstvenom osiguranju „(Narodne novine“ broj 91/13., 119/13., 18/14., 119/14., 135/14., 144/14., 17/15., 139/15. i 63/16.) o otkazu ugovora. Radnici HZZO-a upućeni su u odredbu točke XVI. kojom je propisano da je „Ugovaratelj s kojim je raskinut ugovor ili je otkazao ugovor obvezan HZZO-u platiti razliku između troškova zdravstvene zaštite i iznosa pripadajuće premije, ukoliko su troškovi zdravstvene zaštite viši od iznosa premije pripadajuće razdoblju osiguranja do dana raskida, odnosno otkaza ugovora, osim u slučaju kada je osigurateljno razdoblje trajalo najmanje godinu dana" te da je stoga potrebno u svim slučajevima otkazivanja ugovora o dopunskom zdravstvenom osiguranju osiguranicima/ugovarateljima dati uputu o pravnim posljedicama otkazivanja usmeno, a u pravilu i pismeno (uz dokaz o uručenju pismena). Navodi se da je i ova činjenica također utjecala na donošenje poslovne odluke o neslanju spornog dopisa, budući da je dio osiguranika odlučio ostati do kraja ugovornog/osigurateljnog razdoblja.

Također, navodi se da se HZZO rukovodio i činjenicom da se već ranije nekoliko puta događala slična situacija, primjerice u 2013.g., kada je velik broj osiguranika prešao kod drugog osiguravatelja potaknuti nižom cijenom police dopunskog zdravstvenog osiguranja, a koja je uključivala i B listu lijekova koju HZZO u svojoj ponudi nema. Nakon određenog vremena, a prema saznanjima koja su prikupljena s terena u neposrednoj komunikaciji s radnicima na šalterima, većina osiguranika, nezadovoljna novim osiguravateljem i nerealnim ponudama, budući da polica po tako niskoj cijeni nije mogla pokrivati troškove zdravstvene zaštite koja je uključivala B listu lijekova, vratila se u HZZO, što je osnažilo HZZO kao lidera u provedbi dopunskog zdravstvenog osiguranja.

Očitovanju HZZO-a prileži ponuda HZZO-a, Sektora dobrovoljnog zdravstvenog osiguranja od 5. srpnja 2017.g., upućena HLK-u, o mogućnostima ugovaranja police dopunskog zdravstvenog osiguranja HZZO-a za članove HLK-a, koju je potpisao dužnosnik Fedor Dorčić, v.d. ravnatelja HZZO-a, a koja sadrži predmet ponude, vrste pokrića, cijene i način izračuna cijene, rok važenja ugovora, rokove i uvjete načina plaćanja i druge napomene za policu dopunskog zdravstvenog osiguranja. Također, očitovanju prileži Analiza otkaza osiguranika (doktora) – zaposlenika HZZO-a iz koje proizlazi trend smanjenja broja osiguranih liječnika kod HZZO-a u razdoblju 2017.g. – 2018.g., Analiza otkaza osiguranika (doktora) iz baze ZOROH iz koje također proizlazi trend smanjenja broja osiguranih liječnika za to razdoblje, Kumulativna tablica otkaza ugovora i odustanaka od obnavljanja ugovora na novo osigurateljsko razdoblje, za razdoblje 11. rujna 2017.g. – 8. veljače 2018.g. te novinski tekst u kojem se iznose prednosti i nedostatci više osiguravatelja te su navedene najveće prednosti HZZO a.

U pogledu prijave u predmetu P-422/18, Povjerenstvo je dopisom Broj: 711-I-206-P-422-18/19-02-18 od 30. siječnja 2019.g. zatražilo od HZZO-a očitovanje je li ………………, kao predstavnik Udruge poslodavaca u zdravstvu, imenovan za člana iste radne skupine, na čiji je prijedlog i temeljem kojih kriterija imenovan, koje su njegove ovlasti kao pridruženog člana i čime je to regulirano, je li za članstvo u radnoj skupini predviđena novčana naknada, koliko iznosi i po kojoj se osnovi isplaćuje te je li ista isplaćivana ………………. kao i obrazloženje koja je uloga i zadaća te radne skupine.

HZZO se očitovao dopisom, KLASA: 500-07/19-01/97, URBROJ: 338-01-02-19-2 od 19. veljače 2019.g. u kojem se navodi da je ………………., zaposlen na radnom mjestu …………………………………………………………………, imenovan članom radne skupine za pripremu projektnog prijedloga i provedbu projekta „Uvođenje i nadogradnja sustava za plaćanje i mjerenje učinkovitosti bolničkog sustava (HR DRG)“ Odlukom o dopuni Odluke o imenovanju članova radne skupine za pripremu projektnog prijedloga i provedbu projekta „Uvođenje i nadogradnja sustava za plaćanje i mjerenje učinkovitosti bolničkog sustava (HR DRG), KLASA: 013-03/17-01/44; URBROJ: 338-01-02-18-05, od 19. studenoga 2018.g, koju je donio ravnatelj HZZO-a sukladno ovlastima koje mu daje Statut Hrvatskog zavoda za zdravstveno osiguranje („Narodne novine", broj 18/09., 33/10., 8/11., 18/13., 1/14. i 83/15.). Prijedlog za njegovo imenovanje kao pridruženog člana u navedenu radnu skupinu dala je Udruga poslodavaca u zdravstvu Hrvatske dopisom broj 394/2/1-9/18 od 30. listopada 2018.g., a koji dopis je kao obavijest dostavljen i ministru zdravstva dužnosniku Milanu Kujundžiću, budući da je Ministarstvo zdravstva projektni partner HZZO-a kao prijavitelja projektnog prijedloga „Uvođenje i nadogradnja sustava za plaćanje i mjerenje učinkovitosti bolničkog sustava (HR DRG)“ za dodjelu bespovratnih sredstava iz europskih fondova.

Navodi se da Udruga poslodavaca u zdravstvu Hrvatske u svojem članstvu okuplja gotovo sve javne zdravstvene ustanove, a sa kojima HZZO u skladu s odredbama Zakona o obveznom zdravstvenom osiguranju („Narodne novine“, broj 80/13. i 137/13.) sklapa ugovore o provođenju zdravstvene zaštite iz obveznog zdravstvenog osiguranja. Obzirom da će se glavni ciljevi informatizacije zdravstva sukladno Strateškim planovima Ministarstva zdravstva postići provođenjem integriranog programa koji se sastoji od dva glavna projekta, a to su informatizacija središnjeg zdravstvenog sustav i uspostava sustava e-Bolnica u okviru kojeg je i „Uvođenje i nadogradnja sustava za plaćanje i mjerenje učinkovitosti bolničkog sustava (HR DRG)“, ističe se kako je nesporno da provoditelji zdravstvene zaštite imaju opravdan interes biti informirani o pripremi projektnih prijedloga koji se neposredno tiču njihovog poslovanja, pogotovo kada se radi o novom modelu plaćanja u bolničkom sustavu te je procijenjeno da bi sudjelovanje predstavnika iste Udruge, čiji su članovi ujedno i ugovorni partneri HZZO-a, bilo od koristi radnoj skupini u pripremi projekta, odnosno da bi i njihove informacije mogle pridonijeti što kvalitetnijem rješenju. Iz navedenog razloga nije bilo opravdanog razloga ne prihvatiti prijedlog Udruge poslodavaca u zdravstvu Hrvatske uz napomenu da bi na istovjetan način bilo postupljeno da je ta Udruga predložila bilo koju drugu osobu kao pridruženog člana radnoj skupini.

Radna skupina, osnovana je Odlukom o imenovanju članova radne skupine za pripremu projektnog prijedloga i provedbu projekta „Uvođenje i nadogradnja sustava za plaćanje i mjerenje učinkovitosti bolničkog sustava (HR DRG), KLASA: 013-03/17-01/44; URBROJ: 338-01-02-17-01 od 30. listopada 2017.g., a tom Odlukom, kao ni njezinim kasnijim izmjenama odnosno dopunama, nije utvrđeno da članovi radne skupine ostvaruju novčanu naknadu za sudjelovanje u radu radne skupine pa ni ………………. za sudjelovanje u njenom radu nije primio niti će primiti novčanu naknadu.

Sukladno toj Odluci od 30. listopada 2017.g. zadatak radne skupine je bio da pripremi projektni prijedlog „Uvođenje i nadogradnja sustava za plaćanje i mjerenje učinkovitosti bolničkog sustava (HR DRG)“ radi prijave istoga u okviru poziva na dostavu projektnih prijedloga za dodjelu bespovratnih sredstva kojeg je objavilo Ministarstvo regionalnog razvoja i fondova Europske unije, pod nazivom Razvoj e-usluga (referentna oznaka: KK.02.2.1.01), te da provodi taj projekt.

Navedenom očitovanju HZZO-a priložena je Odluka o dopuni Odluke o imenovanju članova radne skupine za pripremu projektnog prijedloga i provedbu projekta „Uvođenja i nadogradnje sustava za plaćanje i mjerenje učinkovitosti bolničkog sustava (HR DRG)“ od 19. studenoga 2018.g., dopis Udruge poslodavaca u zdravstvu Hrvatske od 30. listopada 2018.g. upućen HZZO-u kojom se predlaže za pridruženog člana radne skupine imenovati ……………….. iz razloga zainteresiranosti za uvođenje novog modela plaćanja, Odluka o imenovanju članova radne skupine za pripremu projektnog prijedloga i provedbu projekta „Uvođenje i nadogradnja sustava za plaćanje i mjerenje učinkovitosti bolničkog sustava (HR DRG“ od 30. listopada 2017.g., Odluka o izmjeni te Odluke od 31. listopada 2017.g. te Odluka o izmjeni te Odluke od 23. srpnja 2018.g.

Povjerenstvo je dopisom Broj: 711-I-870-P-218/18-02-17 od 20. lipnja 2018.g. zatražilo od nadležnog matičnog ureda podatke o OIB-u i adresi prebivališta osobe ……………………..

Grad Zagreb, Gradski ured za opću upravu, Drugi područni odsjek Dubrava, u dopisu, KLASA: 223-01/18-01/12, URBROJ: 251-07-21/3-18-2 od 2. srpnja 2018.g. navodi da je evidencija OIB-a u nadležnosti Porezne uprave Ministarstva financija, a evidencija prebivališta u nadležnosti Ministarstva unutarnjih poslova te da nisu u mogućnosti udovoljiti zahtjevu vezano za tražene podatke.

Povjerenstvo je dopisom Broj: 711-I-465-P-218-18/19-06-17 od 27. veljače 2019.g. zatražilo od Ministarstva unutarnjih poslova, Policijske uprave Zagrebačke podatke prema službenim evidencijama o prebivalištu i OIB-u za gospodina …………………., koji je bio zaposlenik trgovačkog društva Croatia zdravstveno osiguranje d.d.

Ministarstvo unutarnjih poslova, Policijska uprava Zagrebačka zatražilo je dopisom, Broj: 511-19-22/1-7-1776/19. MB od 8. ožujka 2019.g. od Povjerenstva dopunu podataka za navedenu osobu te je nakon upućivanja dopisa Povjerenstva Broj: 711-I-655-P-218-18/19-09-17 kojim je navedeno ime bračnog druga dužnosnice iz podnesenog izvješća o imovinskom stanju kao oca ………………………., Ministarstvo unutarnjih poslova, Policijska uprava Zagrebačka, dopisom Broj: 511-19-22/1-7-1776/4-19. MB od 3. travnja 2019.g. dostavila podatke o OIB i prebivalištu ……………………...

Također, u predmetu P-422/178, Povjerenstvo je dopisom Broj: 711-I-464-P-422-18/19-04-18 od 27. veljače 2019.g. od Matičnog ureda Centar zatražilo dostavu podataka o sinu dužnosnice Veronike Laušin te je Gradski ured za opću upravu Grada Zagreba dopisom, KLASA: 223-02/19-05/114, URBROJ: 251-07-21/2-19-3 od 7. ožujka 2019.g. dostavio rodni list za …………………. iz kojeg je razvidno da je dužnosnica njegova majka.

Neposrednim uvidom u podatke matičnih knjiga na temelju ovlaštenja iz sklopljenog sporazuma s Ministarstvom uprave, usporedbom podataka o OIB-u utvrđeno je da je ………………… sin dužnosnice Veronike Laušin. Uvidom na internetsku stranicu ………………………. utvrđeno je da je sa danom 1. listopada 2018.g. osoba ………………… preuzeo radno mjesto ekonomskog savjetnika u toj udruzi nakon 10 godina radnog iskustva na području zdravstvenog osiguranja.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Članom obitelji dužnosnika smatra se u smislu članka 4. stavka 1. ZSSI-a, među ostalim, i srodnik dužnosnika po krvi u uspravnoj lozi.

Dužnosnica koja bi koristila obnašanje dužnosti zamjenika ravnatelja HZZO-a kako bi postigla korist za člana svoje obitelji i po toj osnovi s njom interesno povezanu osobu, postupala bi suprotno načelima obnašanja javnih dužnosti ili bi činila povredu druge odredbe ZSSI-a.

U odnosu na navode koji se odnose na neizravno pogodovanje trgovačkom društvu Croatia osiguranje d.d. koje pruža usluge dopunskog osiguranja u kojem je bio zaposlen dužnosničin sin, iz očitovanja i dokumentacije proizlazi da je HZZO sudjelovao u postupku odabira osiguratelja usluga dopunskog zdravstvenog osiguranja koji je u srpnju 2017.g. za svoje članove provodila HLK, ali da je odabrana povoljnija ponuda privatnog osiguravatelja, što predstavlja autonomnu poslovnu odluku HLK-a. HLK je nakon odabira drugog osiguravatelja ponudila svojim članovima plaćanje usluge dopunskog zdravstvenog osiguranja iz uplaćenih članarina. Nadalje, vezano za osobno adresirano pismo koje bi bilo upućeno liječnicima koji su bili osigurani kod HZZO-a, proizlazi da je Sektor dobrovoljnog zdravstvenog osiguranja predložio slanje pisma zahvale navedenim liječnicima kojim bi se predložio nastavak suradnje, ali da v.d. ravnatelja HZZO-a dužnosnik Lucijan Vukelić nakon dogovora nije potpisao nacrt navedenog pisma te isto pismo nije poslano liječnicima osiguranicima.

Naime, iz očitovanja HZZO-a proizlazi da je nakon provedene procjene učinka ocijenjeno da slanje personaliziranog pisma ne bi bila dobra poslovna odluka, imajući u vidu poseban položaj HZZO-a kao tijela javne vlasti čije se tržišno djelovanje ne može izjednačiti sa poslovnim subjektima privatnog prava kao i da se HZZO već u mjesecu rujnu 2017.g., nakon što je HLK odabrao drugog osiguratelja, obratio osobnim pismom liječnicima osiguranima kod HZZO-a koji su ujedno zaposlenici HZZO-a, kojim ih se poziva da ostanu osigurani kod navedenog državnog tijela, a što nije postiglo očekivani učinak. Također proizlazi da je iz provedenih analiza zaključeno je da će se dio liječnika ponovno odlučiti na pružanje usluge dopunskog zdravstvenog osiguranja od HZZO-a, upravo zbog posebnog položaja HZZO-a na tržištu tih usluga i njegova konzervativnijeg pristupa kao i da se već 2013.g. dogodila slična situacija kada su korisnici tih usluga u većem broju prelazili kod privatnih osiguravatelja da bi se potom uočavao trend njihova povratka kod HZZO-a.

Sukladno navedenome, HZZO je sudjelovao u natječaju koji je za navedene usluge provodila HLK u srpnju 2017.g. te je kasnije u rujnu 2017.g. upućenim pismima ponudio kod sebe osiguranim liječnicima ostanak kod HZZO-a, čime je HZZO neovisno o odabiru privatnog osiguratelja od strane HLK želio i dalje tim liječnicima pružati usluge dopunskog zdravstvenog osiguranja. Prema navodima očitovanja, odustanak od slanja personaliziranog pisma liječnicima nije bila osobna odluka dužnosnice, što se i navodi na nacrtu pisma, uslijed analiziranih okolnosti i mogućih posljedica slanja takvoga pisma na poslovanje HZZO-a.

U odnosu na imenovanje ………………….., koji je zaposlen kao ekonomki savjetnik u …………………………………, za pridruženog člana radne skupine za pripremu projektnog prijedloga i provedbu projekta „Uvođenja i nadogradnje sustava za plaćanje i mjerenje učinkovitosti bolničkog sustava (HR DRG)“, Povjerenstvo ne može ispitivati opravdanost tog imenovanja u kontekstu mogućeg doprinosa iste udruge, koja okuplja većinu javnih zdravstvenih ustanova, u provedbi navedenog projekta. Povjerenstvo je u ovome postupku razmatralo je li se navedeno imenovanje može dovest u kontekst da je dužnosnica Veronika Laušin, koja obnaša dužnost zamjenice ravnatelja HZZO-a, istodobno i majka imenovanog pridruženog člana.

Iz dokumentacije proizlazi da je odluku o imenovanju donio dužnosnik Lucijan Vukelić, ravnatelj HZZO-a, i to na prijedlog ……………………………... Pored toga, iz očitovanja HZZO-a proizlazi da članovi te radne skupine za svoj rad ne primaju naknadu i da slijedom toga niti ……………………. za rad u istoj nije primao niti će primiti naknadu, a nije utvrđeno da bi dužnosnica Veronika Laušin poduzela bilo koju radnju koja bi se odnosila na postupak imenovanja svog sina u navedenu radnu skupinu.

Obzirom na sve navedeno, Povjerenstvo nije steklo vlastita saznanja koja bi upućivala da je neslanjem osobnog pisma liječnicima osiguranim kod HZZO-a te imenovanjem njezina sina u radnu skupinu HZZO-a, dužnosnica Veronika Laušin u obnašanju dužnosti zamjenice ravnatelja HZZO-a povrijedila bilo koju odredbu ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Veronika Laušin, elektronička dostava
2. Objava na internetskoj stranici Povjerenstva
3. Pismohrana